**Strategija razvoja prostovoljstva v Republiki Sloveniji do 2030**

Kazalo

[**1.** **Uvod** 2](#_Toc204335498)

[**2.** **Namen strategije** 3](#_Toc204335499)

[**3.** **Analiza potreb prostovoljskih organizacij/prostovoljstva** 3](#_Toc204335500)

[**4.** **Temeljne politike razvoja prostovoljstva** 4](#_Toc204335501)

[**5.** **Strateški razvojni cilji prostovoljskih organizacij/prostovoljstva** 4](#_Toc204335502)

[**6.** **Vloga države, samoupravnih lokalnih skupnosti pri doseganju razvojnih ciljev** 5](#_Toc204335503)

[**7.** **Glavna področja razvoja prostovoljstva** 5](#_Toc204335504)

[**8.** **Program ukrepov za izvajanje strategije razvoja prostovoljstva** 6](#_Toc204335505)

[**9. Zaključek** 11](#_Toc204335506)

[**10. Reference** 11](#_Toc204335507)

Ljubljana, julij 2025

## **Uvod**

Strategija je pripravljena na podlagi 36. člena Zakona o prostovoljstvu[[1]](#footnote-2) (ZProst), ki določa obvezo Vlade Republike Slovenije, da za sistematsko in dolgoročno spodbujanje razvoja prostovoljstva v Republiki Sloveniji sprejme razvojni dokument (tj. odlok vlade), s katerim določi petletno (5) strategijo razvoja prostovoljstva, ki določa temeljne politike in ukrepe spodbujanja prostovoljskega dela, vsebuje skupne ukrepe za spodbujanje in razvoj prostovoljstva ter določa tudi posebne ukrepe, ki jih je potrebno sprejeti na posameznih področjih javnega urejanja in delovanja države, da se omogoči razvoj prostovoljstva v Sloveniji. Obenem z naslovno strategijo je potekala priprava Strategije razvoja nevladnih organizacij v Republiki Sloveniji do 2030.

Strategija vsebinsko predstavlja nadaljevanje Strategije o razvoju nevladnih organizacij in prostovoljstva do leta 2023[[2]](#footnote-3), v delu, kjer je strategija urejala področje prostovoljstva, in opredeljuje strateška področja, ki so opredeljena na podlagi opazovanj ključnih dejavnikov za obstoj in razvoj prostovoljstva ter prostovoljskih organizacij v Republiki Sloveniji. Nevladne organizacije so tesno povezane s prostovoljstvom, saj so se razvile iz dolgotrajnih tradicij filantropije in samopomoči, ki so skupne vsem družbam in temeljijo na etičnem konceptu dajanja oziroma služenja tistim, ki se nahajajo izven družine.[[3]](#footnote-4)

Prostovoljstvo je družbeno koristna brezplačna aktivnost posameznikov, ki s svojim delom, znanjem in izkušnjami prispeva k izboljšanju kakovosti življenja posameznikov in družbenih skupin ter k razvoju solidarne, humane in enakopravne družbe. Kot tako prostovoljstvo krepi medsebojno solidarnost ljudi, spodbuja razvoj človeških zmožnosti in vseživljenjskega učenja, zagotavlja družbeno povezanost in sodelovanje pri reševanju problemov posameznikov in družbe.[[4]](#footnote-5) Prostovoljsko delo je v javnih politikah pogosto spregledano, zato tudi OECD poziva k boljšemu merjenju, vrednotenju in vključevanju prostovoljstva v oblikovanje politik, zlasti na področjih zdravstva, izobraževanja, okolja in socialnega varstva. Iz raziskave OECD »Izkoriščanje potenciala prostovoljstva za lokalni razvoj« izhaja, da je za polni izkoristek potenciala prostovoljstva nujna bolj strukturirana in vključujoča podpora, ki vključuje vlaganja v usposabljanja in podporno okolje za prostovoljstvo.[[5]](#footnote-6) Prav tako Strategija razvoja prostovoljstva v Republiki Sloveniji do 2030 odraža ključna priporočila Programa politik za prostovoljstvo v Evropi (Policy Agenda for Volunteering in Europe - P.A.V.E.[[6]](#footnote-7)), saj poudarja potrebo po stabilnem in trajnostnem okolju za prostovoljske organizacije, kakovostnem upravljanju prostovoljcev in večjem priznavanju družbene vrednosti prostovoljstva. Spodbuja tudi boljše usklajevanje med deležniki, prizadevanja za ozaveščanje in medsektorsko sodelovanje, kar je v skladu s širšo evropsko vizijo trajnostnega podpornega okolja za prostovoljstvo. Prostovoljstvo nakazuje prehod v manj individualističen in bolj kolektivističen način razumevanja družbe in se pogosto razume kot vstopna točka v družbeni aktivizem.[[7]](#footnote-8)

Prostovoljstvo predstavlja eno izmed osrednjih vrednot sodobne družbe, saj pomembno prispeva k utrjevanju socialne kohezije in solidarnosti, spodbuja aktivno državljanstvo ter podpira trajnostni razvoj skupnosti. V Republiki Sloveniji ima prostovoljstvo dolgoletno in bogato tradicijo ter že vrsto let pomembno vpliva na številna področja družbenega življenja. Tudi Strategija razvoja Slovenije 2030[[8]](#footnote-9) prepoznava pomen prostovoljstva kot enega bistvenih elementov za dosego dostojnega življenja za vse.

Prostovoljci s svojo predanostjo, solidarnostjo in nesebičnim delovanjem pomembno prispevajo k razvoju in blaginji družbe na številnih področjih – od pomoči pri civilni zaščiti in reševanju, varovanja človekovih pravic ter civilnih svoboščin, ohranjanja narave in varstva okolja, do soustvarjanja bogatega kulturnega in umetniškega dogajanja. Aktivno sodelujejo tudi na področju socialne dejavnosti, spodbujajo zdrav življenjski slog skozi rekreacijo in šport, prispevajo k razvoju trajnostnega turizma, bogatijo vzgojno-izobraževalne procese, krepijo zdravje skupnosti ter utrjujejo temeljne vrednote, kot so spoštovanje človeka, narave in družbene solidarnosti.

Nacionalna strategija prepoznava prostovoljce in prostovoljske organizacije kot ključne akterje pri naslavljanju družbenih potreb, krepitvi odpornosti družbe in prispevanju k višji kakovosti življenja prebivalk in prebivalcev. V tem okviru strategija izpostavlja dva osrednja vidika: prostovoljstvo kot samostojno in pomembno družbeno vrednoto ter vlogo prostovoljstva in prostovoljskih organizacij pri učinkovitem odzivanju na aktualne družbene izzive, kot so osamljenost, naraščajoče težave na področju duševnega zdravja, staranje prebivalstva, oboroženi konflikti, podnebne spremembe ter naravne nesreče.

V zadnjih letih, ko je Slovenijo prizadelo več kriznih situacij – od uničujočih poplav in požarov do epidemije ter drugih naravnih nesreč in družbenih izzivov – se je prostovoljstvo znova izkazalo kot nepogrešljiv temelj solidarnosti in skupnostne povezanosti. Prostovoljci, ki nesebično priskočijo na pomoč v najtežjih trenutkih, pomembno prispevajo k blaginji in hkrati odpornosti družbe ter utrjujejo občutek pripadnosti, medsebojne pomoči in sočutja. Njihova dejanja odsevajo moč skupnosti, ki zna stopiti skupaj, kadar je to najbolj potrebno.

Skladno z 41. členom ZProst Ministrstvo za javno upravo redno pripravlja in objavlja skupna letna poročila o prostovoljstvu v Sloveniji. Če pogledamo samo statistične podatke za leto 2024, je razvidno, da je poročilo o prostovoljskem delu oddalo kar 2.675 prostovoljskih organizacij in organizacij s prostovoljskim programom, da je skupno število prostovoljcev, ki so opravljali prostovoljsko delo in so vodeni v vpisniku prostovoljskih organizacij in organizacij s prostovoljskim programom 203.786, opravili pa so skupaj 8.560.250 ur prostovoljskega dela.[[9]](#footnote-10) V poročilo ni zajeto prostovoljstvo, ki se opravlja v okviru organizacij, ki se niso vpisale v vpisnik (neorganizirano) ali ga posameznice ali posamezniki opravljajo manj kot 24 ur letno.

Strategija je bila oblikovana na vključujoč in pregleden način, ob sodelovanju predstavnikov ministrstev, nevladnih in prostovoljskih organizacij, Sveta Vlade Republike Slovenije za spodbujanje razvoja prostovoljstva, prostovoljskih in nevladnih organizacij, akademske sfere, zasebnega sektorja ter širše zainteresirane javnosti. V končno različico strategije so vključena tudi priporočila in predlogi, zbrani v okviru javnih posvetovanj in tematskih delavnic, kar dodatno prispeva k njeni vsebinski celovitosti in legitimnosti. Strategija je zasnovana tako, da omogoča prožne in učinkovite odzive na aktualne družbene izzive, naslavlja že dosežene rezultate ter odpira prostor za nadaljnji razvoj in krepitev prostovoljstva v Republiki Sloveniji.

## **Namen strategije**

Splošni namen strategije je podpirati razvoj organiziranega prostovoljstva, ki se opravlja v okviru prostovoljskih organizacij in organizacij s prostovoljskim programom, s ciljem izboljšanja življenjskih pogojev ljudi, krepitve spoštovanja človekovih pravic in spodbujanja trajnostnega razvoja v družbi. Prek spodbujanja organiziranega kakovostnega prostovoljstva se država lažje sooča z izzivi današnjega časa.

Prostovoljci pozitivno vplivajo na celotno skupnost, saj s svojimi deli ustvarjajo občutek pripadnosti. Prostovoljstvo spodbuja ljudi k sodelovanju pri doseganju skupnih ciljev in vrednot. Prostovoljstvo mladim omogoča tudi raziskovanje lastnih interesov, vzpostavljanje socialnih vezi in pozitiven vpliv na družbo. Poleg tega lahko prostovoljstvo okrepi občutek empatije, družbene odgovornosti in državljanske zavesti ter pripomore k boljšemu razumevanju potreb in izzivov skupnosti. Prostovoljstvo krepi odpornost posameznikov z izboljšanjem duševnega zdravja, spodbujanjem občutka pripadnosti in razvijanjem občutka smisla, kar omogoča lažje premagovanje življenjskih izzivov.[[10]](#footnote-11) Prispeva k odpornosti družbe, ker spodbuja sodelovanje, solidarnost in skupno ukrepanje v času kriz, kar vodi v močnejše in bolj povezane skupnosti.[[11]](#footnote-12) Organizacije, ki vključujejo prostovoljce, povečujejo svojo odpornost, ker razširjajo svoje zmogljivosti, izboljšujejo prilagodljivost ter gradijo temelje za trajnostno in prožno delovanje v spremenljivih razmerah.[[12]](#footnote-13)

Strategija za obdobje do leta 2030 je zato usmerjena v vzpostavitev trajnostnega in stabilnega podpornega okolja za prostovoljstvo, ki bo omogočilo prostovoljskim organizacijam in prostovoljcem, da še naprej uspešno prispevajo k družbenemu blagostanju. Strategija je namenjena tudi krepitvi sodelovanja med državo in samoupravnimi lokalnimi skupnostmi, prostovoljskimi organizacijami ter promociji, spodbujanju in podpori prostovoljstvu skozi strateške cilje in izvedljive ukrepe.

## **Analiza potreb prostovoljskih organizacij/prostovoljstva**

Potrebe lahko povzamemo v sledečih točkah:

1. Finančna stabilnost: prostovoljske organizacije potrebujejo stabilno in trajno finančno okolje in podporo za dolgoročno načrtovanje in izvajanje svojih programov. Pogosti problemi so nezadostna in nestabilna (javna) finančna sredstva, kar otežuje kontinuirano načrtovanje in delovanje. Mnogo prostovoljskih organizacij se sooča s težavami pri pridobivanju sredstev za osnovno delovanje, kar zmanjšuje njihovo učinkovitost in zmožnost za izvajanje njihovega poslanstva.
2. Priznanje in podpora organiziranemu prostovoljstvu: treba je nadaljevati oz. krepiti s podporo s strani države in samoupravnih lokalnih skupnosti. Mnoge prostovoljske organizacije se namreč soočajo z nizko prepoznavnostjo njih samih in tudi njihovega prispevka k družbi. Priznanje prostovoljskega dela kot pomembnega dejavnika pri doseganju družbenih ciljev je ključno za njihovo uspešno delovanje. Spodbujalo se bo medsektorsko in medresorsko načrtovanje pilotnih projektov, izvajanje raziskav na področju prostovoljstva, večjo podporo organizacijam s prostovoljskim programom (centrom za socialno delo, zdravstvenim ter izobraževalnim ustanovam za razvoj prostovoljskih programov, organizacijam v mladinskem sektorju, ki izvajajo prostovoljski program in drugim javnim zavodom).
3. Izobraževanje in usposabljanje: prostovoljci in njihovi mentorji/ice potrebujejo dostop do kakovostnih izobraževalnih programov in usposabljanj, ki jim omogočajo pridobivanje potrebnih veščin in znanj za učinkovito delo ter na specifičnih področjih prostovoljskega dela supervizijo s strani ustrezno usposobljenih oseb. Pomembno je zagotoviti stalno izobraževanje in nadgradnjo znanj, da bodo prostovoljske organizacije lahko učinkovito odgovarjale na spreminjajoče se družbene izzive.
4. Zakonodajni okvir: potrebno je izboljšanje relevantne področne zakonodaje, ki ima vpliv na delovanje prostovoljskih organizacij in prostovoljstva, vključno z zavarovanjem prostovoljcev in administrativno podporo. Zakonodajni okvir mora biti prilagojen specifičnim potrebam prostovoljstva in omogočati lažje delovanje organizacij.
5. Ozaveščanje in promocija: potrebno je povečanje ozaveščenosti javnosti o pomembnosti prostovoljstva in njegovih pozitivnih vplivih in učinkih na družbo na podlagi izvedenih študij in raziskav. Ozaveščenost o vrednosti prostovoljskega dela je ključna za večjo udeležbo in podporo prostovoljskim dejavnostim.

## **Temeljne politike razvoja prostovoljstva**

Temeljne politike za razvoj prostovoljstva v Sloveniji vključujejo:

1. Finančna stabilnost: zagotoviti je potrebno stabilno financiranje prostovoljstva skozi večletne razpise prek integralnih in evropskih sredstev. Finančna stabilnost je ključna za dolgoročno načrtovanje in uspešno izvajanje poslanstva. Pomembno je razviti različne vire financiranja, ki bodo omogočili stabilno delovanje organizacij.
2. Podporno okolje: zagotavljanje podpornega okolja za lažji dostop do potrebnih delovnih sredstev (npr. do IKT opreme) in podporo za učinkovito delovanje prostovoljskih organizacij.
3. Sistemska uskladitev zdravstvenega zavarovanja za prostovoljce: proučitev in sprememba zakonodaje glede zavarovanja prostovoljcev.
4. Medsektorsko sodelovanje: spodbujati je potrebno sodelovanje med različnimi sektorji, kot so javni sektor (zdravstvo, šolstvo, kultura, socialno varstvo itd.), gospodarstvo in nevladni sektor za učinkovito izkoriščanje prostovoljskih potencialov. Sodelovanje med sektorji je ključno za celostno reševanje družbenih izzivov.
5. Promocija in ozaveščanje: razviti je potrebno promocijske ukrepe za povečanje ozaveščenosti o pomembnosti prostovoljstva v družbi, da se poveča prepoznavnost in vrednost prostovoljskega dela.
6. Krepitev zmogljivosti organizacij: potrebna je krepitev zmogljivosti prostovoljskih organizacij, preko podpornega okolja, za izvajanje poslanstva, kar vključuje izobraževanja, usposabljanja, mentorstva in razvoj kompetenc z namenom zagotoviti kvalitetno prostovoljsko izkušnjo. Krepitev zmogljivosti prostovoljskih organizacij bo omogočila boljše upravljanje in izvajanje prostovoljskih programov.

## **Strateški razvojni cilji prostovoljskih organizacij/prostovoljstva**

Strateški cilji za obdobje do leta 2030 so:

1. Stabilno in trajnostno okolje za prostovoljske organizacije: cilj je ustvariti stabilno okolje za delovanje prostovoljskih organizacij, ki bo omogočalo dolgoročno načrtovanje in izvajanje njihovih programov in dejavnosti. To vključuje spodbujanje diverzificiranih modelov financiranja in zagotavljanje podpor za stabilno delovanje organizacij.
2. Krepitev operativnih in upravljavskih zmogljivosti: cilj je okrepiti zmogljivosti prostovoljskih organizacij prek podpornega okolja[[13]](#footnote-14) za učinkovito izvajanje njihovih programov ter zagotoviti kakovostno mentorstvo in usposabljanje prostovoljcev. Krepitev zmogljivosti bo omogočila boljše upravljanje in izvajanje poslanstva.
3. Povečanje števila prostovoljcev in zagotavljanje kvalitetne prostovoljske izkušnje: cilj je izboljšati delovanje prostovoljskih organizacij z usposabljanjem, mentorstvom in učinkovitejšim upravljanjem. Poseben poudarek bo na promociji prostovoljstva na področju enakih možnosti žensk in moških ter v socialnovarstvenih programih, kjer prostovoljstvo pomembno prispeva k podpori uporabnikom.
4. Večja prepoznavnost in pomen prostovoljstva: cilj je povečati ugled prostovoljstva in njegovo prepoznavnost v družbi, zlasti skozi večjo prisotnost prostovoljskih vsebin v medijih ter izobraževalnih in javnih ustanovah. Med ključne ukrepe spadajo podeljevanje državnih nagrad in priznanj, aktivno sodelovanje prostovoljskih organizacij v Svetu Vlade Republike Slovenije za spodbujanje razvoja prostovoljstva, prostovoljskih in nevladnih organizacij, izvedba nacionalne raziskave o prostovoljstvu ter analiza vrst prostovoljskega dela v socialnem varstvu. Pomemben poudarek je tudi na seznanjanju javnosti s stanjem na področju prostovoljstva in vključevanju prostovoljskih vsebin v izobraževalni sistem.
5. Prostovoljski programi za reševanje družbenih izzivov kot so osamljenost mladih, staranje prebivalstva, migracij, nekakovostno preživljanje prostega časa, podnebne spremembe…) bodo vključevali spodbujanje raznolikih oblik prostovoljstva (družinsko, e-prostovoljstvo, korporativno), krepitev sodelovanja med prostovoljskimi organizacijami in javnimi zavodi ter podporo prostovoljstvu kot preventivnemu dejavniku za duševno zdravje. Pomemben poudarek je tudi na krepitvi zmogljivosti NVO za večjo družbeno odpornost.

## **Vloga države, samoupravnih lokalnih skupnosti pri doseganju razvojnih ciljev**

Država, samoupravne lokalne skupnosti in drugi relevantni deležniki imajo pomembno vlogo pri doseganju razvojnih ciljev prostovoljstva in prostovoljskih organizacij:

1. Država si mora prizadevati za stabilno financiranje krepitve organiziranega prostovoljstva, prilagoditev zakonodaje posebnostim prostovoljstva in zagotovitev podpornega okolja za delovanje prostovoljskih organizacij in prostovoljstva. To vključuje med drugim sistemsko financiranje, ustrezen regulativni okvir za delovanje organiziranega prostovoljstva ter spodbujanje družbene odgovornosti. Država, ki je tudi socialna, mora biti ključni akter pri vzpostavljanju pogojev za uspešno delovanje prostovoljstva.
2. Samoupravne lokalne skupnosti morajo vzpodbujati lokalne iniciative in prostovoljske programe, zagotavljati podporo za lokalne prostovoljske organizacije ter vzpostaviti partnerstva z različnimi deležniki na lokalni ravni. Lokalne skupnosti imajo pomembno vlogo pri spodbujanju prostovoljstva na lokalni ravni in pri zagotavljanju podpore lokalnim organizacijam.
3. Gospodarstvo in gospodarska združenja morajo vzpodbujati družbeno odgovornost podjetij in njihovo sodelovanje v prostovoljskih programih, kar lahko vključuje finančno podporo (donacije, podpora prostovoljskih akcij preko sponzorstev) in spodbujanje vključevanja svojih zaposlenih v prostovoljske dejavnosti (t.i. korporativno prostovoljstvo). Podjetja lahko pomembno prispevajo k razvoju prostovoljstva z zagotavljanjem finančnih sredstev, infrastrukture in strokovnega znanja.
4. Izobraževalne organizacije si morajo prizadevati za vključitev prostovoljstva v izobraževalne programe in spodbujati sodelovanje med izobraževalnimi organizacijami in prostovoljskimi organizacijami Izobraževalne organizacije imajo ključno vlogo pri oblikovanju vrednot in spretnosti mladih, ki bodo prispevale k njihovemu aktivnemu državljanstvu.

## **Glavna področja razvoja prostovoljstva**

Glavna področja razvoja vključujejo:

1. Trajno, diverzificirano in transparentno financiranje: spodbujati je potrebno modele dolgoročnega financiranja, ki predstavljajo večletne finančne vire za prostovoljske organizacije in vključuje javne razpise, zasebne donacije, evropska sredstva. Stabilno financiranje je bistvenega pomena za dolgoročno delovanje in uspešno izvajanje programov.
2. Pravna in administrativna podpora: potrebno je urediti zakonodajo, ki ureja zavarovanje prostovoljcev in posodobiti podzakonske akte, ki urejajo področje prostovoljskega dela in njegovo vrednotenje. Pravna in administrativna podpora je pomembna za učinkovito delovanje prostovoljskih organizacij in za zagotavljanje varnega okolja za prostovoljce.
3. Izobraževanje in usposabljanje: potrebno je sistemsko financirati podporno okolje, ki zagotavlja izobraževalne programe za prostovoljce in mentorje na različnih področjih prostovoljstva, razvija strukturirane izobraževalne programe ter zagotavlja stalno usposabljanje in podporo. Kakovostno izobraževanje in usposabljanje sta pomembna za razvoj kompetentnih in motiviranih prostovoljcev.
4. Promocija prostovoljstva: aktivnosti za povečanje ozaveščenosti o prostovoljstvu, kar lahko vključuje medijsko prisotnost in promocijo v okviru različnih izobraževalnih programov. Promocija prostovoljstva mora biti stalna in usmerjena k različnim ciljnim skupinam, da se poveča prepoznavnost, razumevanje in (družbena) vrednost prostovoljskega dela.
5. Medsektorsko sodelovanje: spodbujati je potrebno sodelovanje med različnimi sektorji za celostno reševanje družbenih izzivov, kar vključuje javno upravo, gospodarstvo, prostovoljske organizacije in organizacije s prostovoljskim programom. Sodelovanje med sektorji je pomembno za celovito reševanje družbenih izzivov in za povečanje vpliva prostovoljstva.
6. Razvoj in evalvacija novih prostovoljskih programov, ki se odzivajo na aktualne družbene izzive.

## **Program ukrepov za izvajanje strategije razvoja prostovoljstva**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Strateški cilj | Ukrep | Aktivnost | Obdobje izvajanja | Nosilec/Sodelujoči | Vir sredstev | Merila za ocenjevanje doseganja ciljev | Ciljna vrednost | Višina financiranja |
| **a) Stabilno in trajnostno okolje za prostovoljske organizacije** | Okrepitev večletnih javnih razpisov prek priporočil resorjem in občinam. | Spodbujati večletne javne razpise za dolgoročno načrtovanje in izvajanje projektov/programov preko svetovanj in priporočil resorjem ter občinam. | 2025-2030 | MJU |  | Priporočila ministrstvom  Priporočila občinam | 1 priporočilo/ leto  1 priporočilo/ leto | Aktivnost ne predvideva dodatnih finančnih virov |
|  | Proučitev in sprememba zakonodaje glede zavarovanja prostovoljcev. | Sistemska uskladitev zdravstvenega zavarovanja za prostovoljce. | 2026-2027 | MZ, MDDSZ, MJU, v sodelovanju s horizontalno mrežo za prostovoljstvo |  | Spremenjena zakonodaja | 1 sprememba zakonodaje/ obdobje izvajanja | Aktivnost ne predvideva dodatnih finančnih virov |
|  | Proučitev in sprememba Pravilnika o področjih prostovoljskega dela in vpisniku. | Pregled in spremembe Pravilnika o področjih prostovoljskega dela in vpisniku za realno ovrednotenje prostovoljskega dela. | 2025-2026 | MJU v sodelovanju s horizontalno mrežo za prostovoljstvo |  | Spremenjen Pravilnik o področjih prostovoljskega dela in vpisniku | 1 sprememba zakonodaje/ obdobje izvajanja | Aktivnost ne predvideva dodatnih finančnih virov |
| **b) Krepitev operativnih in upravljavskih zmogljivosti** | Podpora prostovoljskim organizacijam preko horizontalne mreže za prostovoljstvo in krepitev regionalnih stičišč na področju prostovoljskih aktivnosti. | Javni razpisi za subjekte podpornega okolja so namenjeni horizontalnima mrežama na nacionalni ravni in regionalnim stičiščem (12), ki delujejo kot podporne organizacije za razvoj, krepitev in profesionalizacijo NVO in prostovoljstva, vključno s krepitvijo razvoja manjših NVO. | 2025-2030 | MJU | Sklad za razvoj NVO  PP 180151 | Izvedeni javni razpisi - Polno delujoča horizontalna mreža na področju prostovoljstva in regionalna stičišča, okrepljena na področju prostovoljskih aktivnosti | 1 javni razpis/ obdobje izvajanja | 10.000.000 EUR |
|  | Operativna podpora prostovoljskim organizacijam in organizacijam s prostovoljskim programom. | Izvedba aktivnosti za podporo prostovoljstva na nacionalnem in regionalnem nivoju (usposabljanja, zagovorništvo, informiranje, itd.). | 2025-2030 | Horizontalna mreža na področju prostovoljstva in regionalna stičišča |  | Število podprtih subjektov podpornega okolja | 13 podprtih subjektov/ obdobje izvajanja | Aktivnost ne predvideva dodatnih finančnih virov[[14]](#footnote-15) |
| **c) Povečanje števila prostovoljcev in zagotavljanje kvalitetne prostovoljske izkušnje** | Zagotavljanje supervizije za mentorje kot upravičen strošek v javnih razpisih. | Vključitev supervizij mentorjev kot upravičen strošek v javnih razpisih, kjer je to utemeljeno. | 2025-2030 | MJU in resorna ministrstva |  | Število javnih razpisov, ki vključujejo supervizijo kot upravičen strošek (tudi v okviru pavšala) | 10 javnih razpisov/ obdobje izvajanja | Aktivnost ne predvideva dodatnih finančnih virov |
|  | Profesionalizacija mentorjev in koordinatorjev prostovoljstva. | Sofinanciranje trajnostno naravnanih delovnih mest koordinatorjev in mentorjev prostovoljcev ter usposabljanj, ki bodo prispevala k razvoju in profesionalizaciji nevladnih organizacij in prostovoljstva v Sloveniji. | 2025-2030 | MJU | Sklad za razvoj NVO  PP 180151 | Število javnih razpisov | 2 javna razpisa/ obdobje izvajanja | 15.000.000 EUR |
|  | Spodbujanje prostovoljstva med starejšimi zaposlenimi. | Priprava brošure z informacijami o dobrih praksah in dobrobiti prostovoljstva. | 2027 | Horizontalna mreža na področju prostovoljstva, MJU |  | Izdelana in diseminirana brošura | 1 izdelana in diseminirana brošura/ obdobje izvajanja | Aktivnost ne predvideva dodatnih finančnih virov |
|  | Promocija prostovoljskega dela na področju enakih možnosti žensk in moških | Upoštevanje vložka prostovoljskega dela v projektih s področja enakosti žensk in moških | 2030 | MDDSZ | Integralni del proračuna MDDSZ  PP 130089 | Število vključenih prostovoljk/prostovoljcev projekte in programe s področja enakosti žensk in moških | 5 projektov letno z možnostjo vrednotenja in udeležbe prostovoljnih ur dela v finančni shemi projektov | Aktivnost ne predvideva dodatnih finančnih virov[[15]](#footnote-16) |
|  | Promocija prostovoljstva na področju socialnega varstva – socialnovarstveni programi | Spodbujanje in promocija prostovoljskega dela preko javnih razpisov za sofinanciranje socialnovarstvenih programov | 2030 | MDDSZ |  | Povečano število opravljenih prostovoljskih ur v socialnovarstvenih programih. | Povečanje za 20 % glede na izhodiščno leto 2024/ obdobje izvajanja | Aktivnost ne predvideva dodatnih finančnih virov |
|  | Izvedba usposabljanj za izvajalce socialnega varstva | Promocija prostovoljskega dela in povečanje števila prostovoljcev v socialnem varstvu | 2026-2030 | MDDSZ, Socialna zbornica Slovenije | Integralni del proračuna MDDSZ  PP 4077 | Število usposabljanj | 1 usposabljanje do leta 2030/ obdobje izvajanja | 4.000 EUR |
| **d) Večja prepoznavnost in pomen**  **prostovoljstva** | Okrepitev ugleda in pomena prostovoljstva v družbi ter povečanje prisotnosti prostovoljskih vsebin v medijih. | Promocija družbenih učinkov prostovoljstva v medijih  Povečati medijsko prisotnost ob mednarodnem dnevu prostovoljstva, ob podelitvi nagrad prostovoljcem ipd. | 2025-2030 | MJU, UKOM |  | Število javnih objav vezanih na prostovoljstvo (podelitev državnih nagrad in priznanj, mednarodni dan prostovoljstva ipd.) | 10 objav v medijih/ obdobje izvajanja | Aktivnost ne predvideva dodatnih finančnih virov |
|  | Podeljevanje državnih nagrad in priznanj za prostovoljstvo. | Podeljevanje nagrad in priznanj za prostovoljstvo (javni poziv, administrativna podpora odboru RS za podelitev državnih nagrad). | 2025-2030 | MJU, UKOM | Integralni del proračuna MJU  PP 153395 | Zagotovitev izpeljave vsakoletne podelitve državnih nagrad in priznanj za prostovoljce | 5 podelitev državnih nagrad in priznanj za prostovoljce/ obdobje izvajanja | 9.000 EUR/leto |
|  | Sodelovanje prostovoljskih organizacij v Svetu za NVO. | Redni strukturirani dialog prostovoljskih organizacij v Svetu za NVO in prostovoljstvo | 2025-2030 | MJU, člani Sveta za NVO | Integralni del proračuna MJU  PP 153395 | Število sej Sveta  Število obravnavanih pobud s strani prostovoljskih organizacij | 2 seji sveta/ leto  2 obravnavani pobudi/leto | 500 EUR/seja |
|  | Izvedba nacionalne raziskave o prostovoljstvu | Izvedba nacionalne raziskave o vplivu prostovoljstva za pridobitev celovitega vpogleda v obseg, ekonomsko vrednost, demografske in geografske trende ter družbeni vpliv prostovoljstva v Sloveniji. | 2026-2030 | MJU, ARIS | Integralni del proračuna MJU  PP 153372 | Izvedba raziskave  Predstavitev na Svetu  Objava izsledkov raziskave na Gov.SI. | 1 raziskava/ obdobje izvajanja | 50.000 EUR |
|  | Izvedba analize o vrstah prostovoljskega dela na področju socialnega varstva | Izvedba analize o vrstah prostovoljskega dela na področju socialnega varstva s poudarkom na vključevanju socialno izključenih skupin v prostovoljsko delo | 2026 | MDDSZ, Inštitut RS za socialno varstvo | Integralni del proračuna MDDSZ  PP 1279 | Izvedena raziskava | 1 raziskava/ obdobje izvajanja | 50.000 EUR |
|  | Krepitev kakovosti in razvoja prostovoljstva na področju varovanja kulturne dediščine, knjižnične in arhivske dejavnosti | Izdelava:  - programov na področju prostovoljstva na področju varovanja kulturne dediščine, knjižnične in arhivske dejavnosti za ciljne skupine (prostovoljstvo med mladimi, starejšimi, prostovoljstvo brezposelnih, prostovoljstvo kot ukrep socialne aktivacije)  - sistema evidentiranja prostovoljskih ur in dela  - upoštevanje prostovoljskega dela v javnih pozivih in razpisih | 2026-2030 | MK |  | Pripravljeni programi  Pripravljen in vpeljan sistem evidentiranja  Vpeljava prostovoljskega dela v javne pozive in razpise | 3 programi/ obdobje izvajanja  1 sistem evidentiranja/ obdobje izvajanja  3 javni pozivi oziroma razpisi z vpeljanim prostovoljskim delom // obdobje izvajanja | Aktivnost ne predvideva dodatnih finančnih virov |
|  | Povečanje seznanjenosti javnosti s kazalniki prostovoljskega dela. | Izdelava in promocija strategije in skupnih letnih poročil o prostovoljstvu. | 2025-2030 | MJU |  | Število objav v medijih  Objava letnih poročil na spletu | 2 objavi v medijih/ leto  1 objava na spletu/leto | Aktivnost ne predvideva dodatnih finančnih virov |
|  | Uveljavitev  prostovoljstva in vsebin aktivnega, odgovornega, solidarno naravnanega posameznika v šolah in  drugih  zavodih v  vzgoji in  izobraževanju | Minister/ ministrica  pristojen za izobraževanje,  v začetku  šolskega leta v poslanici  izpostavi pomen  prostovoljstva in vsebin aktivnega, odgovornega, solidarno naravnanega posameznika; sodeluje  na nacionalnih  prostovoljskih dogodkih | 2025-2030 | MVI |  | Število dogodkov (poročilo o aktivnostih) | 3 dogodki/leto | Aktivnost ne predvideva dodatnih finančnih virov |
|  | Pedagoški delavci  imajo ustrezno  podporo pri  ozaveščanju o  vrednotah  prostovoljstva in  pri mentorstvu  prostovoljstva in vsebin aktivnega, odgovornega, solidarno naravnanega posameznika v VIZ | Organizirani so letni strokovni  posveti mentorjev in  koordinatorjev prostovoljstva in vsebin aktivnega, odgovornega, solidarno naravnanega posameznika v vrtcih, osnovnih in srednjih šolah, dijaških domovih in zavodih za otroke s  posebnimi potrebami. | 2025-2030 | MVI, Zavod RS za šolstvo, horizontalna mreža na področju prostovoljstva |  | Število posvetov (poročilo o aktivnostih) | 3 posveti/leto | Aktivnost ne predvideva dodatnih finančnih virov |
| **e) Prostovoljski programi za reševanje družbenih izzivov** | Spodbujanje prostovoljstva za naslavljanje družbenih izzivov in spodbujanje različnih oblik prostovoljstva (družinsko, e-prostovoljstvo, korporativno prostovoljstvo ipd.). | Javni razpisi za spodbujanje prostovoljstva, za povečanje dostopnosti in prilagodljivosti prostovoljstva za različne ciljne skupine s ciljem krepitve družbene odpornosti, spodbujanja povezovanja sektorjev in omogočanja večje trajnosti prostovoljstva. | 2027-2030 | MJU | Sklad za razvoj NVO  PP 180151 | Število javnih razpisov za sofinanciranje projektov/programov prostovoljskih organizacij | 1 javni razpis/ obdobje izvajanja | 980.000 EUR |
|  | Spodbujanje mentorstva na področju varovanja kulturne dediščine, knjižnične in arhivske dejavnosti | Izdelava programov na področju prostovoljstva na področju varovanja kulturne dediščine, knjižnične in arhivske dejavnosti za ciljne skupine (prostovoljstvo med mladimi, starejšimi, prostovoljstvo brezposelnih, prostovoljstvo kot ukrep socialne aktivacije)  Organizacija usposabljanj za mentorje | 2026-2030 | MK |  | Pripravljeni programi  Izvedba usposabljanja | 3 programi/obdobje izvajanja  1 usposabljanje/obdobje izvajanja | Aktivnost ne predvideva dodatnih finančnih virov |
|  | Spodbujanje sodelovanja med prostovoljskimi organizacijami in javnimi zavodi. | Promocija in predstavitev dobrih praks sodelovanja med prostovoljskimi organizacijami in javnimi zavodi. | 2025-2030 | MJU v sodelovanju s horizontalno mrežo na področju prostovoljstva in regionalnimi stičišči |  | Število predstavljenih dobrih praks | 1 predstavitev/ leto | Aktivnost ne predvideva dodatnih finančnih virov |
|  | Spodbujanje različnih oblik prostovoljstva kot preventivnega oz. varovalnega dejavnika duševnega zdravja različnih ciljnih skupin | Javni razpisi za spodbujanje različnih oblik prostovoljstva kot preventivnega dejavnika duševnega zdravja različnih ciljnih skupin. | 2025-2029 | MZ, NIJZ | Integralni del proračuna MZ  PP 221091  Evropska kohezijska sredstva  PP 230642  PP 230643  PP 230644  PP 230645 | Število javnih razpisov za sofinanciranje projektov/programov prostovoljskih organizacij | 2 javna razpisa/ obdobje izvajanja | 300.000 EUR |
|  | Krepitev NVO/ prostovoljskih organizacij za povečanje odpornosti družbe | Usposabljanja NVO/prostovoljskih organizacij in različnih skupin prostovoljcev | 2025-2030 | MO | MO – namenska sredstva  PP 4791 – Požarni sklad | Število usposabljanj oz. vaj na posameznih področjih | 20 – 30 usposabljanj oz. vaj/ leto | 1.000.000 EUR / leto |
|  | Vključevanje prostovoljcev po Zakonu o začasnih ukrepih za izboljšanje kadrovskih in delovnih pogojev ter zmogljivosti pri izvajalcih socialnovarstvenih storitev in dolgotrajne oskrbe (ZZUKDPSS) | Javni poziv za zagotovitev sredstev za vključevanje prostovoljcev, k izvajalcem, ki izvajajo socialnovarstvene storitve in storitve dolgotrajne oskrbe | 2025-2026 | MSP | Integralni proračun MSP  PP 230395 Vključevanje prostovoljcev po ZZUKDPSS | Število javnih pozivov | 2 javna poziva | 345.000 EUR |

## **9. Zaključek**

Nova petletna strategija razvoja prostovoljstva za obdobje do 2030 je zasnovana tako, da zagotavlja stabilno in trajnostno podporno okolje za delovanje prostovoljskih organizacij in razvoj prostovoljstva. Z uresničevanjem predlaganih ukrepov bomo v Republiki Sloveniji ustvarili stabilno in trajnostno okolje za prostovoljske organizacije, okrepili operativne in upravljavske zmogljivosti, povečali število prostovoljcev in izboljšali njihove pogoje, spodbujali raznolikost in enakopravno vključevanje v prostovoljstvu, spodbujali vseživljenjsko prostovoljstvo za družbeni razvoj ter spodbujali prostovoljske programe za reševanje družbenih izzivov, kar bo prispevalo k boljši kakovosti življenja in družbeni solidarnosti v Sloveniji.

Prostovoljstvo je temelj socialne kohezije in aktivnega državljanstva, zato je pomembno, da vsi deležniki – vlada, samoupravne lokalne skupnosti, gospodarstvo in izobraževalne ustanove – sodelujejo pri uresničevanju te strategije. Le tako bomo lahko ustvarili vključujočo, trajnostno in uspešno prihodnost prostovoljstva, ki bo zgled tudi drugim državam. Verjamemo, da bomo s skupnimi napori in predanostjo dosegli cilje, ki smo si jih zastavili, in oblikovali boljšo prihodnost za vse.

## **10. Reference**

1. **A statute for European cross-border associations and non profit organizations – Potential benefits in the current situation** (2021).  
   <https://www.europarl.europa.eu/RegData/etudes/STUD/2021/693439/IPOL_STU(2021)693439_EN.pdf>
2. **Anheier, H. K.** (2009). *What kind of Nonprofit sector, What kind of Society?*, *American Behavioral Scientist*, 52, str. 1082–1094.
3. **CEV – European Volunteer Centre.** (2011). *P.A.V.E. – Policy Agenda for Volunteering in Europe.*  
   <https://www.europeanvolunteercentre.org/pave>
4. **CEV – European Volunteer Centre.** (2023). *European Volunteering Infrastructure in 2022.*  
   <https://www.europeanvolunteercentre.org>
5. **Ciljno raziskovalni projekt Potencial NVO v Sloveniji za naslavljanje potreb lokalnih skupnosti** (Univerza v Ljubljani, 2023).  
   <https://www.gov.si/novice/2024-05-23-raziskava-potencial-nevladnih-organizacij-za-naslavljanje-potreb-lokalnih-skupnosti>
6. **European Commission.** (2023). *Proposal for a Directive on European Cross-Border Associations (ECBAs).*  
   <https://eur-lex.europa.eu/legal-content/EN/TXT/?uri=CELEX%3A52023PC0516>
7. **European Parliament.** (2022). *Resolution on cross-border associations and non-profit organisations.*  
   <https://www.europarl.europa.eu/doceo/document/TA-9-2022-0041_EN.html>
8. **International Labour Organization (ILO).** (2011). *Manual on the Measurement of Volunteer Work.*  
   <https://www.ilo.org/wcmsp5/groups/public/---dgreports/---stat/documents/publication/wcms_162119.pdf>
9. **Johns Hopkins University.** (2003). *Global Civil Society: An Overview.*  
   <https://ccss.jhu.edu/wp-content/uploads/downloads/2011/10/Global-Civil-Society-2003.pdf>
10. **Lang, S.** (2010). *NGOs, Civil Society, and the Public Sphere.* Cambridge University Press.  
    <https://www.cambridge.org/core/books/ngos-civil-society-and-the-public-sphere/27E494BE3A3318B5BDE4571990CF1259>
11. **Lewis, D.** (2020). *Non-Governmental Organizations and Development (2nd ed).* Routledge.  
    <https://www.routledge.com/Non-Governmental-Organizations-and-Development/Lewis/p/book/9780367334083>
12. **OECD.** (2018). *The Role of Civil Society in Strengthening Democratic Governance.*  
    <https://www.oecd.org/governance/the-role-of-civil-society-in-strengthening-democratic-governance.pdf>
13. **Odlok o strategiji razvoja nevladnih organizacij in prostovoljstva do leta 2023**, Uradni list RS, št. 37/18.  
    <https://www.uradni-list.si/glasilo-uradni-list-rs/vsebina/2018-01-1271>
14. **Rakar, T. idr.** *Končno poročilo raziskovalnega projekta "Potencial NVO za naslavljanje potreb lokalnih skupnosti".*  
    <https://www.gov.si/novice/2024-05-23-raziskava-potencial-nevladnih-organizacij-za-naslavljanje-potreb-lokalnih-skupnosti>
15. **Recommendation CM/Rec(2007)14** of the Committee of Ministers to member states on the legal status of non-governmental organisations in Europe z dne 10.10.2007  
    <https://search.coe.int/cm/Pages/result_details.aspx?ObjectID=09000016805d534d>
16. **Rojc Štremfelj, L., Žnidaršič, J., Marič, M.** (2020). *Government-Funded Sustainable Development and Professionalisation of NGOs,* *Sustainability, 12(18):7363.*  
    <https://doi.org/10.3390/su12187363>
17. **Salamon, L. M., & Anheier, H. K.** (1996). *The International Classification of Nonprofit Organizations: ICNPO.*  
    <https://ccss.jhu.edu/publications-findings/?did=126>
18. **Spletna stran CNVOS** – Center za informiranje, sodelovanje in razvoj nevladnih organizacij.  
    <https://www.cnvos.si/nvo-sektor-dejstva-stevilke/stevilo-nvo/>
19. **European Economic and Social Committee (EESC).**  
    <https://www.eesc.europa.eu/en/agenda/our-events/events/european-statute-associations-and-ngos>
20. **Strategija razvoja Slovenije 2030.** (2017).  
    <https://www.gov.si/assets/ministrstva/MKRR/Strategija-razvoja-Slovenije-2030/Strategija_razvoja_Slovenije_2030.pdf>
21. **Svet Evrope.** (2018). *International Standards Relating to Reporting and Disclosure Requirements for NGOs.*  
    <https://www.coe.int/en/web/ingo/expert-council>
22. **Svet Evrope.** (2021). *The Legal Space for Non-Governmental Organisations in Europe.*  
    <https://www.coe.int/en/web/ingo/expert-council>
23. **Würmli, S., & Jenny, B.** (2024). *Maximizing Impact with Results-Based Financing: 9 Learnings from a New Report.*  
    [https://www.linkedin.com/pulse/maximizing-impact-results-based-financing-9-learnings-sandro-würmli](https://www.linkedin.com/pulse/maximizing-impact-results-based-financing-9-learnings-sandro-w%C3%BCrmli)
24. **Zakon o nevladnih organizacijah (ZNOrg).** Uradni list RS, št. 21/18.  
    <http://pisrs.si/Pis.web/pregledPredpisa?id=ZAKO7430>

1. Uradni list RS, št. 10/11, 16/11 – popr. in 82/15. [↑](#footnote-ref-2)
2. Uradni list RS, št. 37. [↑](#footnote-ref-3)
3. Lewis, D. (2020), Non-Governmental Organizations and Development (Routledge Perspectives on Development), 2. izdaja, str. 32. [↑](#footnote-ref-4)
4. 2. člen ZProst. [↑](#footnote-ref-5)
5. OECD (2024), Unleashing the Potential of Volunteering for Local Development, OECD Publishing, Paris. Dostopno na: https://www.oecd.org/cfe/unleashing-the-potential-of-volunteering.pdf [↑](#footnote-ref-6)
6. European Volunteer Centre (CEV). (2011). P.A.V.E. – Policy Agenda for Volunteering in Europe: Working towards a true legacy for EYV 2011. <https://www.europeanvolunteercentre.org/_files/ugd/3ec99c_38c7cd0ec9b4490fbd96230430959e35.pdf> [↑](#footnote-ref-7)
7. Cronin, K. in Perold, H. (2006). Volunteering and Social Activism: Pathways for Participation in Human Development, The International Journal of Volunteer Administration, vol. XXVI, No. 1. [↑](#footnote-ref-8)
8. Vlada Republike Slovenije. (2017). Strategija razvoja Slovenije 2030. Ministrstvo za gospodarski razvoj in tehnologijo. <https://www.gov.si/assets/ministrstva/MKRR/Strategija-razvoja-Slovenije-2030/Strategija_razvoja_Slovenije_2030.pdf> [↑](#footnote-ref-9)
9. Skupno poročilo o prostovoljstvu v Republiki Sloveniji za leto 2024 je dostopno na spletni strani <https://www.gov.si/teme/prostovoljstvo/>. [↑](#footnote-ref-10)
10. UN Volunteers. (2020). Volunteering and COVID-19: The Moment to Reshape Volunteering for the 2030 Agenda. [↑](#footnote-ref-11)
11. International Federation of Red Cross and Red Crescent Societies. (2022). *Volunteering for a stronger, more resilient society*. [↑](#footnote-ref-12)
12. European Volunteer Centre (CEV). (2011). P.A.V.E. – Policy Agenda for Volunteering in Europe: Working towards a true legacy for EYV 2011. <https://www.europeanvolunteercentre.org/_files/ugd/3ec99c_38c7cd0ec9b4490fbd96230430959e35.pdf> [↑](#footnote-ref-13)
13. Subjekti podpornega okolja skladno s 24. členom ZNOrg:

    Horizontalna mreža je nevladna organizacija, ki na nacionalni ravni združuje nevladne organizacije iz različnih vsebinskih področij delovanja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na nacionalni ravni.

    Regionalno stičišče je nevladna organizacija, ki na ravni razvojne regije, kot jo določa zakon, ki ureja skladen regionalni razvoj, ali na ravni več občin, ki predstavljajo zaključeno prostorsko celoto, združuje nevladne organizacije iz različnih vsebinskih področij delovanja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij na ravni svojega delovanja.

    Vsebinska mreža je nevladna organizacija, ki na nacionalni ravni, na ravni razvojne regije, kot jo določa zakon, ki ureja skladen regionalni razvoj, ali na ravni več občin, ki predstavljajo zaključeno prostorsko celoto, združuje nevladne organizacije z vsebinsko istega področja in izvaja dejavnosti informiranja, svetovanja, izobraževanja, raziskovanja, zagovorništva, mreženja, promocije in podpore v korist vseh nevladnih organizacij z istega vsebinskega področja na ravni svojega delovanja. [↑](#footnote-ref-14)
14. Sredstva so predvidena pri ukrepu »Podpora prostovoljskim organizacijam preko horizontalne mreže za prostovoljstvo in krepitev regionalnih stičišč na področju prostovoljskih aktivnosti«. [↑](#footnote-ref-15)
15. Ciljna vrednost razpisov za NVO bo leta 2030 dosegla 120.000 EUR. [↑](#footnote-ref-16)